Document ID: 32014D0417

DECIZIA DE PUNERE ÎN APLICARE A COMISIEI
din 27 iunie 2014
privind anumite măsuri de protecție provizorii cu privire la pesta porcină africană în Letonia
[notificată cu numărul C(2014) 4536]
(Numai textul în limba letonă este autentic)
(Text cu relevanță pentru SEE)
(2014/417/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (3),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (3),
întrucât:
(1)
Pesta porcină africană este o boală infecțioasă virală care afectează populațiile de porci domestici și sălbatici și care poate avea un impact puternic asupra rentabilității creșterii porcinelor, cauzând perturbări ale comerțului în Uniune și ale exporturilor către țări terțe.
(2)
În cazul apariției unui focar de pestă porcină africană, există riscul ca agentul patogen să se răspândească la alte exploatații de porcine și la porcii sălbatici. În consecință, acesta se poate răspândi dintr-un stat membru în altul și în țări terțe, prin intermediul comerțului cu porcine vii sau cu produsele provenite de la acestea.
(3)
Directiva 2002/60/CE a Consiliului (3) stabilește măsurile minime aplicabile în Uniune pentru controlul pestei porcine africane. Articolul 9 din Directiva 2002/60/CE prevede stabilirea unor zone de protecție și de supraveghere în eventualitatea apariției unor focare ale bolii respective pentru care se aplică măsurile prevăzute la articolele 10 și 11 din directiva menționată.
(4)
Letonia a informat Comisia cu privire la situația actuală a pestei porcine africane pe teritoriul său și, în conformitate cu articolul 9 din Directiva 2002/60/CE, a instituit zone de protecție și de supraveghere, în care se aplică măsurile menționate la articolele 10 și 11 din directiva menționată.
(5)
Pentru prevenirea oricărei perturbări inutile a comerțului în Uniune și pentru a evita impunerea de către țări terțe a unor bariere nejustificate în calea comerțului, este necesară instituirea, în cooperare cu statul membru în cauză, a unei liste a Uniunii cu zonele de restricție privind pesta porcină africană în Letonia, acestea fiind zonele de protecție și de supraveghere („zonele de restricție”).
(6)
Prin urmare, până la următoarea reuniune a Comitetului permanent pentru lanțul alimentar și sănătatea animală, în anexa la prezenta decizie ar trebui precizate zonele de restricție din Letonia și ar trebui stabilită durata regionalizării respective.
(7)
Prezenta decizie urmează să fie reexaminată în cadrul următoarei reuniuni a Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Letonia se asigură că zonele de protecție și de supraveghere instituite în conformitate cu articolul 9 din Directiva 2002/60/CE cuprind cel puțin zonele enumerate în anexa la prezenta decizie.
Articolul 2
Prezenta decizie se aplică până la 31 iulie 2014.
Articolul 3
Prezenta decizie se adresează Republicii Letonia.
Adoptată la Bruxelles, 27 iunie 2014.

Labels: 3
18
6